Document ID: 32008D0853

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Οκτωβρίου 2008
για τη χορήγηση επείγουσας κρατικής ενίσχυσης από τις κυπριακές αρχές προκειμένου να μετριασθούν οι συνέπειες της ξηρασίας κατά τα έτη 2007/2008 στο γεωργικό τομέα
(2008/853/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την αίτηση την οποία υπέβαλε η κυπριακή κυβέρνηση στις 19 Σεπτεμβρίου 2008,
Εκτιμώντας τα ακόλουθα:
(1)
Στις 19 Σεπτεμβρίου 2008, η Κύπρος υπέβαλε στο Συμβούλιο αίτηση για απόφαση σύμφωνα με το άρθρο 88 παράγραφος 2 τρίτο εδάφιο της συνθήκης, δηλώνοντας ότι η πρόθεση της Κύπρου να χορηγήσει εθνική ενίσχυση σε κύπριους γεωργούς πληγέντες από την ακραία ξηρασία, ώστε να μπορέσουν να αρχίσουν το νέο κύκλο παραγωγής, είναι συμβατή με την κοινή αγορά.
(2)
Η Κύπρος είναι αντιμέτωπη με τη δεύτερη σε σοβαρότητα και την πιο παρατεταμένη ξηρασία από το 1900, λόγω ελλιπών βροχοπτώσεων κατά τα έτη 2007 και 2008. Ο Αύγουστος του 2008 απεδείχθη ο θερμότερος μήνας της τελευταίας δεκαετίας και οι βροχοπτώσεις από τον Ιανουάριο έως τον Αύγουστο του 2008 ανήλθαν μόλις στο 50 % του συνήθους επιπέδου.
(3)
Σύμφωνα με προκαταρκτικά δεδομένα σχετικά με τη συγκομιδή του 2008, το 95 % των περιοχών όπου καλλιεργούνται σιτηρά δεν απέδωσε καθόλου σοδειά, ενώ η παραγωγή ζωοτροφών μειώθηκε τόσο δραστικά ώστε δεν μπόρεσε να καλύψει ούτε καν τις ελάχιστες ανάγκες τροφής των μηρυκαστικών.
(4)
Ενώ κατά τα τέλη του 2005 το δίκτυο των φραγμάτων της Κύπρου περιείχε περίπου 150 εκατ. κυβικά μέτρα, ήτοι 54,7 % της χωρητικότητας, τη στιγμή αυτή περιέχει μόνον 11 εκατ. κυβικά μέτρα, ήτοι 4 % της συνολικής χωρητικότητας, οπότε οι αρχές αναγκάστηκαν να προβούν σε αυστηρές περικοπές του ανεφοδιασμού σε νερό για αρδευτικούς σκοπούς στις αρχές του 2007 και να το μηδενίσουν κατά το 2008.
(5)
Αυτές οι ζημίες πρέπει να θεωρηθούν έτι σοβαρότερες και εξαιρετικές, λαμβανομένου υπόψη ότι η Κύπρος έχει θεσπίσει αποτελεσματικά εργαλεία για τη διαχείριση των κινδύνων και των κρίσεων. Ειδικότερα, η Κύπρος εφαρμόζει βελτιωμένες αρδευτικές τεχνικές στο 95 % περίπου της αρδευόμενης περιοχής και έχει εισαγάγει πολιτικές τιμολόγησης του νερού και κατασταλτικά μέτρα για να αποθαρρύνει την υπερβολική κατανάλωση νερού και τις απώλειες, ενώ έχει επίσης προωθήσει και παράσχει κίνητρα για την εγκατάσταση συστημάτων ανακύκλωσης του νερού στα σπίτια. Επιπλέον, το Εθνικό Πρόγραμμα Αγροτικής Ανάπτυξης της Κύπρου 2007-2013 ήδη περιλαμβάνει αρκετά μέτρα βελτίωσης της χρήσης του νερού.
(6)
Εφόσον το εισόδημα των κυπρίων γεωργών που έχουν θιγεί από την ξηρασία έχει μειωθεί ριζικά, οι γεωργοί κινδυνεύουν σοβαρά να μη διαθέτουν τα οικονομικά μέσα για να ανταποκριθούν στις άμεσες ανάγκες των οικογενειών τους και να αρχίσουν μία νέα περίοδο καλλιέργειας, με περαιτέρω συνέπεια τον επαπειλούμενο κίνδυνο της εγκατάλειψης γαιών, της διάβρωσης του εδάφους και της απερήμωσης.
(7)
Η κρατική ενίσχυση που πρέπει να χορηγηθεί ανέρχεται σε 67,5 εκατ. ευρώ και θα ωφεληθούν από αυτήν 34 000 επιλέξιμοι γεωργοί και 3 000 κτηνοτρόφοι.
(8)
Προκειμένου να είναι αποτελεσματική, η κρατική βοήθεια πρέπει να χορηγηθεί και να εισπραχθεί από τους γεωργούς το συντομότερο δυνατό.
(9)
Η Επιτροπή δεν έχει στην παρούσα φάση γνωμοδοτήσει για τη φύση και τη συμβατότητα της ενίσχυσης.
(10)
Συντρέχουν, επομένως, εξαιρετικές περιστάσεις λόγω των οποίων μπορεί η εν λόγω ενίσχυση, κατά παρέκκλιση και κατά το απολύτως αναγκαίο μέτρο για την επανόρθωση της επείγουσας κατάστασης που έχει προκύψει, να θεωρηθεί συμβατή με την κοινή αγορά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεωρείται συμβατή με την κοινή αγορά η επείγουσα συμπληρωματική ενίσχυση που χορηγούν οι κυπριακές αρχές στο γεωργικό τομέα, ύψους έως 67,5 εκατ. ευρώ.
Άρθρο 2
Η παρούσα απόφαση απευθύνεται στην Κυπριακή Δημοκρατία.
Λουξεμβούργο, 20 Οκτωβρίου 2008.

Labels: 20
18
19
6